Björn Wahlroos puhui tiistaina Helsingissä muun muassa työmarkkinoiden tilanteesta. Wahlroos tunnusti kannattavansa perustuloa.

1896 perustettu Suomen Liikemiesyhdistys juhlistaa tänään 120-vuotista taivaltaan juhlaseminaarilla. Seminaarin juhlapuhujana on yksi Suomen tunnetuimmista talousvaikuttajista ja liikemiehistä, Sammon, Nordean ja UPM:n hallitusten puheenjohtaja Björn ”Nalle” Wahlroos.

Puheessaan Suomen Liikemiesyhdistyksen 120-vuotisjuhlaseminaarissa Wahlroos oli valmis panemaan Suomen työmarkkinat täysin uuteen asentoon.

Seminaarissa Wahlroos puhui muun muassa usein esille nostamastaan teemasta, työmarkkinoista.

– Ay-liike sanoo, että työntekijän pitää tulla palkalla toimeen. Se on kaunis ajatus. Olen sanonut sen monelle SAK:n johtajalle, että se on mitä kaunein ja loistavin ajatus, mutta ikävä kyllä se ei tule olemaan tulevaisuudessa realistinen. Ainakaan ei, jos SAK haluaa aidosti puolustaa jäsentensä etuja. Koska tosiasia on se, että tätä täysityöllisyyttä ei pystytä enää digitalisoituneessa maailmassa ylläpitämään sellaisilla palkkataulukoiden alapään palkoilla, jotka meillä siellä tänään on.

Wahlroos kommentoi myös koulutusleikkauksia suorasanaiseen tyyliinsä. Katso video yllä.

Wahlroosin mukaan Suomen tulisi kehittäytyä kohti yhteiskuntaa, jossa me voimme hoitaa ihmisen hyvinvoinnin ja tulotason tuhoamatta työmarkkinoita, ja se ratkaisu on perustulomalli. Ei tosin sellainen kuin mitä Juha Sipilän (kesk) hallitus on nyt kokeilemassa. Wahlroosin mukaan hallituksen malli on huonosti suunniteltu.

– Meidän on nopeasti edettävä kohti ympäristöä, jossa puretaan kannustinloukut työmarkkinoilta ja missä synnytämme sosiaalisesti oikeudenmukaisen perustulomallin, joka tekee mahdolliseksi ottaa vastaan työtä, myös matalammalla palkkatasolla kuin mikä meillä nykyisin on. Tälle ainoa vaihtoehto on alati kasvava työttömyys ja yhteiskunnallinen kriisi, Wahlroos sanoi.

Sekään ei Wahlroosin mukaan riitä.

– Meidän täytyy varmistua siitä, että pystymme samaan aikaan roikkumaan tuottavuuskehityksen yläpäässä, Wahlroos sanoi puheessaan.